****

**פורצי ופורצות דרך בעם היהודי- סדנא לקורס נתיב**

**רציונאל:**

מדוע גיבורים תופסים מקום חשוב כל כך בתרבות שלנו? סברה אחת היא שגיבורות וגיבורים עונות על הצורך שלנו כחברה להגדיר לעצמנו סטנדרטים משותפים, סולם ערכים משותף, נורמות מוסריות ודמויות לחיקוי.

הסדנא מציגה פסיפס של דמויות מופת בעולם היהודי- נשים וגברים, מן העבר ומן ההווה, ממגוון תחומים- באמצעותן ניתן לספר את סיפורו הייחודי, הצבעוני והמגוון של העם היהודי. רציונל הפעילות מתמקד בזיהוי והגדרת תכונות גיבורים שונים ומציאת גיבורים בחייהם ובסביבתם של המשתתפים כאמצעי לדיון משותף והעצמה אישית.

**מטרות:**

* המשתתפים יחשפו לדמויות מופת בעלות הישגים, הצלחות ותרומה לעולם היהודי ובכלל
* המשתתפים יכירו במגוון האדיר של דמויות אלו: מרקעים שונים ומתחומים שונים, המייצגים זרמים, תפיסות וקולות שונים בעם/חברה וממחישים את הגיוון שמעניק לסיפור היהודי את עוצמתו וייחודיותו.
* המשתתפים ילמדו לזהות את הערכים והתכונות העומדים בבסיס דמויות פורצות דרך וינסחו סולם ערכים אישי להמשך השירות הצבאי והחיים הפרטיים.

**מהלך הסדנא (כ- 45 דקות):**

**חלק א': פתיחה וסיור בתערוכה (כ- 10 דקות)**:

הבסיס של בית התפוצות הוא סיפור. סיפורו של העם היהודי. מה יש בו? יסודות טראגיים, טוויסטים בעלילה, גיוון גיאוגרפי, מלחמות- בפנים ובחוץ, הצלחות והישגים בקנה מידה בינלאומי, גירוש, עלייה, שואה גבורה, הכל. מה אין בו? אין לו סוף. הוא ממשיך להתקיים ולקרות- בית התפוצות מבקש לא רק לספר את מה שהיה אלא את מה שקורה עכשיו. אנחנו אומרים שאתם חלק מהסיפור- זה מחייב. אותנו- לספר את הסיפור המגוון, הצבעוני, הרחב, הפלורליסטי שבו כל מבקר יכול למצוא את עצמו. אתכם- למצוא את נקודת החיבור שלכם, את הרגע שנגע בכם, את המרחב דרכו אתם נכנסים ומתחברים לסיפור.

בסנדא זו נעשה זאת דרך דמויות פורצות דרך בעולם היהודי.

ברוכים הבאים לגלריית הגיבורים!!!!

אבל מי גיבור בעצם? איך מחליטים ומה זה אומר? את מי נראה לכם שתפגשו בתערוכה?

הדהדו את התשובות, עודדו אותם לזרוק עוד שמות, גם של דמויות מוכרות יותר ופחות, קרובות ורחוקות, צפויות ולא צפויות.

בגלריה תפגשו 148 גיבורים וגיבורות, יהודים מישראל ומהעולם, מהעבר ומהווה, מתחומים שונים, שעשו שינוי בעולם, שהשפיעו בתחומים שונים כמו ספורט, מדעים, אומנות, מנהיגות, ועוד. שפרצו דרך בתחום שלהם! בתערוכה תפגשו הפעלות שונות, שמאפשרות לנו להתנסות באתגרים שמולם התמודדו הגיבורים שלנו, יש גם סרטונים שנעשו במיוחד עבור התערוכה הזאת, ומשחקים שדרכם נוכל להבין יותר את הדילמות והקשיים שעמדו מולם וגם את ההצלחות וההישגים שלהם.

מה דעתכם, האם יש לגיבורים מכנה משותף? תכונות משותפות? אפשרו למשתתפים לענות וחזרו על התשובות שלהם.

בסוף הביקור ניפגש פה ונשמע מכם איזו דמות הכי אהבתם, מאיזה הפעלה הכי נהניתם ומי הגיבור/ה שצריכים להיכנס לתערוכה?

נבקש להיכנס לגלריה יחד כקבוצה ולשוחח על 2 הפעלות לדוגמא תוך ניתוח הדמות, ההפעלה, הסיבה להמצאות דמות זו בגלריה והערכים העולים מדמות זו.

**חלק ב' (כ- 15 דקות):**

בקשו מהמשתתפים להסתובב בגלריה ולענות על השאלות הבאות:

הסתובבו בגלריה ומצאו דמות גיבור או גיבורה המסקרנת אתכם (לאו דווקא אלו עם ההפעלות..)

האם לדעתך דמות זו ראויה להיכלל בגלריה?

איזו דמות נוספת היית מצרף/ת לגלריה ומדוע?

אילו ערכים ותכונות ניתן ללמוד מדמות זו שהיית רוצה לקחת לחיי היום יום שלך, בתפקידך בצה"ל ובכלל.

**חלק ג' (כ- 20 דקות) אסיף וסיכום:**

שאלו את המשתתפים אלו גיבורים הם בחרו. בקשו מהם לספר קצת על דמויות אלו ומדוע בחרו אותן.

אספו כמה תשובות לגבי גיבורים נבחרים, ושאלו מה הופך את הדמות לגיבור/ה? אילו תכונות הם מיצגים ומגלים בסיפור חייהם? שאלו אם לכל הגיבורים אותן תכונות, או שאולי לגיבורים מתחומים שונים נדרשות תכונות שונות (ספורטאי לעומת מדען, לדוגמה). האם לדעתם יש תכונות משותפות לכל הגיבורים? אילו תכונות נדרשות והאם הן מולדות או נרכשות? האם גבורה יכלה להיות מופע חד פעמי או שהיא אינדיקציה לאופי? מהן התכונות שחזרו על עצמן? מה לדעתם הופך אדם לגיבור? איזו מהתכונות יש בהם ואיזו הם היו רוצים לפתח?

בעיקר תנו מקום לגיוון ולשונות העולים מתוך הדמויות ולמקום אליו הם לוקחים את התכונות והערכים לחיים שלהם כיום.